飛燕諾主將入場睇紅軍 施洛帶愛將加盟?
2024年04月28日 21:00
東網電視
更多新聞短片
基爾圖特亞係施洛愛將。(Getty Images)
利物浦聘請飛燕諾教練施洛「好事近」,唔少新帥都會帶埋舊一齊轉會,已有利迷諗緊邊個飛燕諾球員啱心水。利物浦周六(27日)作客韋斯咸一仗,一名飛燕諾球員就自爆入場睇波,而且仲坐喺「紅軍」球迷區入面,引起外界無限揣測。
呢位突然成為利迷嘅飛燕諾球員,係23歲右閘基爾圖特亞,佢喺利物浦作客韋斯咸期間,喺社交網自貼身處現場睇波嘅相片,而且位置係客隊球迷區。喺施洛接近加盟利物浦嘅「風頭火勢」下,基爾圖特亞呢個舉動似乎有一定暗示。
基爾圖特亞係施洛愛將,今季31場聯賽全部正選上陣,並以右閘身份交出6個入波同4次助攻,上個月亦有份入選荷蘭國家隊,有望出戰夏天歐國盃決賽周。今年1月有傳拜仁慕尼黑想簽佢,當時轉會費約為3,000萬歐元。